Nóg ŉ voortvlugtige aangekeerArgieffoto Nóg een van die vier gevaarlike verdagtes wat onlangs uit ŉ bewegende vangwa in Noordwes ontsnap het, is aangekeer. Kol. Sabata Mokgwabone, provinsiale polisiewoordvoerder, het gesê Gontse Lebese (27) is Woensdag deur beamptes van die Hartbeespoort-polisie en Brits/Mmakau-polisie se honde-eenheid in die omgewing opgespoor en in hegtenis geneem. Maroela Media het vroeër berig die vier mans het op 5 Februarie uit ŉ bewegende polisievangwa, wat verhoorafwagtendes van die Mogwase Sentraal-gevangenis na die Brits-landdroshof in die Noordwes-provinsie vervoer het, ontsnap. ŉ Motoris op die N4 het die verdagtes sien ontsnap en die bestuurder dadelik in kennis gestel. Hulle was egter reeds weg toe die polisievoertuig stilgehou het. Die ontsnaptes is dieselfde dag geëien as Chris Sithole (24), Alfonzo Mpofu (25), Gibson Msimango (25) en Lebese. Sithole, Mpofu en Msimango is almal van Zimbabwe en Lebese is van Ga-Rankuwa naby Pretoria. Mpofu is Maandag in Mooinooi by ŉ huis aangekeer nadat foto’s van hom in die media versprei is. Die soektog na Sithole en Msimango duur voort. Sithole en Mpofu, wat tereg staan op aanklagte van moord, roof en verkragting, is die hoofverdagtes rakende die moord op ŉ Pretoriase boer, Hans Huyser (50). Sithole het na bewering die sneller getrek. Lebese en Msimango is albei verhoorafwagtend op aanklagte van poging tot moord, roof met verswarende omstandighede en aanranding met die opset om ernstig te beseer. Die verdagtes was glo betrokke by die aanval op Hannes (77) en Annetjie (74) van der Merwe in Januarie 2015 op hul familieplaas in die De Wildt-omgewing in Noordwes. Brig. Leonard Hlathi, provinsiale polisiewoordvoerder, het vandeesweek aan Maroela Media gesê die polisie het reeds vasgestel hoe die ontsnapping plaasgevind het, en doen tans interne stappe. Hy wou egter nie verder oor die ontsnapping uitwei nie. Lees alle vorige berigte oor die Brits-ontsnapping op Maroela Media.